**Z A P I S N I K**

Sa sjednice Skupštine trgovačkog društva KOMAG d.o.o. Magadenovac

održane dana 30. prosinca 2019. godine s početkom u 11:30 sati.

Skupštinu otvara STJEPAN ŽIVKOVIĆ, općinski načelnik Općine Magadenovac, pozdravlja ostale članove Skupštine

* Davorina Gašparića, predsjednik Općinskog vijeća i
* Marin Lisec, potpredsjednika općinskog vijeća.

Sjednici su nazočne

* Jasna Živković, direktorica KOMAG-a i
* Ivana Perić, voditeljica financija, predstavnica tvrtke Display d.o.o.

Zapisnik vodi Valent Poslon.

Predsjednik Skupštine otvara sjednicu i daje na glasanje slijedeći

DNEVNI RED:

1. Usvajanje Zapisnika sa Skupštine Društva, održana 24. travnja 2019. godine
2. Informacija o projekcijama poslovanja društva KOMAG d.o.o. Magadenovac za 2019. godinu.
3. Donošenje Odluke o reizboru direktora KOMAG d.o.o. Magadenovac,
4. Donošenje Odluke o radnom statusu direktora KOMAG d.o.o. Magadenovac
5. Donošenje Odluke o određivanju plaće direktora KOMAG d.o.o. Magadenovac
6. Različito

*Prije prelaska na Dnevni red predsjednik Skupštine Stjepan Živković izvještava članove Skupštine da neće sudjelovati u radu Skupštine nakon 2. točke dnevnog reda i da se izuzima zbog potencijalnog sukoba interesa te će sjednicu nastaviti voditi od 3. točke pa do kraja Davorin Gašparić.*

***RAD PO UTVRĐENOM DNEVNOM REDU***

**Točka 1. Usvajanje Zapisnika sa Skupštine Društva, održana 24. travnja 2019. godine**

Primjedbi na Zapisnik sa sjednice Skupštine KOMAG d.o.o. Magadenovac održane dana 24. 04.2019. godine nije bilo, te je zapisnik jednoglasno usvojen.

**Točka 2. Informacija o projekcijama poslovanja društva KOMAG d.o.o. Magadenovac za 2019. godinu.**

Pod ovom točkom dnevnog reda direktorica Jasna Živković informirala je članove skupštine o projekcijama poslovanja društva u 2019. godini te očekivanju pozitivnog poslovanja društva. Vezano za financijske obveze društva članovi skupštine su obaviješteni da je u tijeku postupak za nabavku mehanizacije (traktor) putem financijskog lizinga. Postupak treba okončati tijekom siječnja 2020. godine, kada bi trebalo potpisati sa najuspješnijim ponuditeljem ugovor o lizingu. O detaljima poslovanja skupštinu će izvijestiti Ivana Perić.

Gospođa Perić je informirala članove skupštine da je financijsko poslovanje uredno vođeno. Slijedom Financijskog plana do dana održavanja skupštine evidentirani su prihodi za 2019. godinu u visini 524.425,39 kuna. Prema podacima evidentiranim u ovom trenutku u poslovnim knjigama očekuju se rashodi u visini oko 492.000, kuna. Očekivanja su da će rashodi za 2019. godinu biti pokriveni prihodima te će se ostvariti pozitivan rezultat.

Struktura financijskih prihoda pokazuje da su trendovi porasta prema nekim vrstama očekivani i pozitivni. Prvenstveno se to odnosi na povećavanje prihoda od komunalnih djelatnosti prema građanima (usluge ukopa građana, usluge iznajmljivanja opreme i usluge košenja zelenih površina za pravne i fizičke osobe). Društvo ima dva sporna potraživanja iz ranijih godina koje nastoji naplatiti.

Za iduću godinu će trebati uskladiti plaće djelatnika sa zakonskim odredbama, a odnosi se na usklađivanje sa iznosom minimalnih plaća.

***Predsjednik prepušta vođenje sjednice Davorinu Gašpariću i napušta prostoriju za sastanke.***

**Točka 3. Donošenje Odluke o reizboru direktora KOMAG d.o.o. Magadenovac**

Predsjedavajući Skupštine Davorin Gašparić daje obrazloženje vezano za reizbor direktora u kojem navodi da sadašnjem direktoru ističe mandat u društvu KOMAG d.o.o. te da skupština treba izvršiti izbor/reizbor odgovorne osobe – direktora društva. Skupština je donijela Odluku o uvjetima za imenovanje direktora KOMAG d.o.o. Magadenovac, sukladno članku 12. stavak 1. Odluke o osnivanju trgovačkog društva s ograničenom odgovornošću za obavljanje komunalnih djelatnosti i člankom 13. stavak 1. i 3. Izjave o osnivanju KOMAG d.o.o. Magadenovac na sjednici 29. prosinca 2015. godine. Skupština može navedenu odluku izmijeniti ili donijeti novu kojom se utvrđuju drugačiji uvjeti. Napominje da je Jasna Živković prilikom usvajanja Izvješća o radu za prošlu godinu dobila i podršku Općinskog vijeća za daljnji uspješni rad društva i pozitivno poslovanje.

Riječ preuzima Marin Lisec koji ocjenjuje dosadašnji rad i poslovanje sadašnje direktorice Jasne Živković kao izuzetno uspješan. Cijeli mandat je obilježen ustrojavanjem društva, zapošljavanjem djelatnika i stvaranjem materijalnih uvjeta za normalan rad društva. Sve ove godine je društvo pozitivno poslovalo, ustrojeni su i doneseni svi važni akti za poslovanje društva. Predlaže da se Jasna Živković izabere i imenuje za direktoricu društva na slijedeće mandatno razdoblje od četiri godine.

Davorin Gašparić je suglasan sa prijedlogom da se za direktoricu imenuje Jasna Živković, koja ispunjava uvjete za imenovanje, a čiji reizbor je podržalo i općinsko vijeće.

Nakon zaključene rasprave prijedlog se stavlja na glasovanje. Predsjedavajući utvrđuje da je za imenovanje Jasne Živković na dužnost direktorice KOMAG d.o.o. glasovala dva člana Skupštine, dok je Stjepan Živković napustio rad Skupštine.

Sukladno Odluci o uvjetima za imenovanje direktora KOMAG d.o.o. Magadenovac imenuje se JASNA ŽIVKOVIĆ iz Kućanaca, Kralja Zvonimira 7, OIB 16719191763 broj OI: 105644678 za direktora KOMAG d.o.o. Magadenovac, na vrijeme od 4 godine.

**Točka 4. Donošenje Odluke o radnom statusu direktora KOMAG d.o.o. Magadenovac**

Pod ovom točkom dnevnog reda Marin Lisec je otvorio pitanje naknade direktora za obavljanje poslova odgovorne osobe u društvu KOMAG d.o.o. Kako u proteklom razdoblju Jasna Živković nije dobivala nikakvu naknadu za vođenje društva i obavljanje poslova direktora, predlaže da se za slijedeći mandat riješi ovo pitanje. Konkretno predlaže da se Jasna Živković zaposli u društvu i da ovu dužnost obavlja profesionalno uz plaću.

Davorin Gašparić prihvaća prijedlog za zapošljavanje Jasne Živković na mjestu direktora na nepuno radno vrijeme i da joj se za taj rad isplaćuje plaća. To ujedno znači da bi direktorica nastavila raditi kod dva poslodavca.

Nakon rasprave predsjedavajući zaključuje istu i stavlja prijedlog da se Jasna Živković zaposli na 1 sat dnevno ili pet sati tjedno (12,5%) u KOMAG d.o.o.

Marin Lisec predlaže da se donese odluka da Ugovor o radu s Jasnom Živković, direktoricom KOMAG u ime društva potpiše Davorin Gašparić.

Nakon glasovanja Predsjedavajući utvrđuje da je za zapošljavanje Jasne Živković u KOMAG d.o.o. na nepuno radno vrijeme glasovala dva člana Skupštine, a da se od glasovanja izuzeo Stjepan Živković.

Jednoglasno je donesena odluka da Ugovor o radu s Jasnom Živković potpiše Davorin Gašparić.

**Točka 5. Donošenje Odluke o određivanju plaće direktora KOMAG d.o.o. Magadenovac**

Na prijedlog Marina Liseca jednoglasno je donesena odluka da se za poslove koje obavlja u

KOMAG u nepunom radnom vremenu Jasni Živković određuje osnovna plaća u visini 2.000,00 kuna neto mjesečno. Predsjedavajući konstatira da na glasanju nije sudjelovao predsjednik skupštine Stjepan Živković.

**Ad 6. Različito**

U prostoriju za sastanke je pozvan Stjepan Živković, predsjednik Skupštine i nastavio voditi sjednicu.

Pod ovom točkom nije bilo posebnih pitanja za raspravu te predsjednik zaključuje rad sjednice u 12:40 sati.

Broj: 12 – 2019 -48

U Magadenovcu, 30.12.2019.

ZAPISNIČAR PREDSJEDNIK:

Valent Poslon v.r. Stjepan Živković v.r.